Rafael Salinas oferirà el concert “Música i Emoció” aquest dissabte a l'Eliana
25 de Gener de 2018

El festival Cinc Segles de Música a l'Eliana reprèn el seu cicle de concerts després de l'arribada del nou any. Després de l'èxit de les seues propostes d'octubre i novembre en aquesta XIII temporada, i després de l'aturada nadalenca de desembre, el concert de gener se celebrarà el dissabte 27 a les 20:00 hores en la Casa de la Música. Es tracta d'un concert de piano a càrrec del valencià Rafael Salinas, un gran instrumentista format en els conservatoris de la seua ciutat natal i de Sant Petesburg (Rússia). Salines és a més psicòleg i un estudiós de les pedagogies musicals, especialment de les metodologies de l'escola russa.

El repertori triat per a l'ocasió, batejat pel propi pianista amb el nom de “Música i Emoció”, inclou obres de compositors del segle XIX, tots ells molt coneguts i benvolguts pel públic: Beethoven, Liszt, Chopin i Rajmàninov estaran presents amb l'exquisitesa romàntica que els caracteritza. El fet que el concert siga en la Casa de la Música és un al·licient més, ja que el piano se situa en el centre de la sala, fet que garanteix una proximitat amb l'intèrpret que el públic sempre agraeix. Com en tots els concerts que allí se celebren, l'entrada és gratuïta fins a completar l'aforament.

La direcció del festival ja ha anunciat el concert del mes de febrer, que se celebrarà el dissabte 24 també en la Casa de la Música. En aquesta ocasió el públic podrà gaudir de la impecable interpretació del contrabaixista Francisco Lluch i la pianista japonesa Kei Hikichi.